作者:貫休
標題:閒居擬齊梁四首
內容:夜雨山草滋，爽籟生古木。閑吟竹仙偈，清於嚼金玉。蟋蟀啼壞牆，苟免悲侷促。道人優曇花，迢迢遠山綠。果熟無低枝，芳香入屏帷。故人久不來，萱草何離離。苦吟齋貌減，更被杉風吹。獨賴湖上翁，時為烹露葵。紅藕映嘉魴，澄池照孤坐。池痕放文彩，雨氣增慵墮。山翁寄術藥，幸得秋病可。終召十七人，雲中備香火。清氣生滄洲，殘雲落林藪。放鶴久不歸，不知更歸否。支策到江湄，江皋木葉飛。自憐為客遠，還如鵲繞枝。南枝複北枝，玉露沾毛衣。